《和黄叔万游西湖韵》
明代·沈继祖

城西去天才尺五，溯游从之不修阻。
西湖春水涨旧痕，葡萄盎盎浮春醑。
鱼成队阵影虚游，禽呼友朋声乐与。
船行是处有佳趣，芳草和烟为断浦。
小桥曲径能深幽，疑在阆风与玄圃。
花飞犹有半妆在，柳长尚作画眉妩。
酒中之仙仅八人，把杯谁是湖山主。
楼台倒影俯清漪，密树摇风翠交舞。
妙处政自落笔难，安得君房妙言语。
只将剧饮饯残春，一醉忘形到尔汝。
黄香可人招不来，云烟落纸英词吐。
三年与君巴峡游，至今诗名播西土。
金华不生有嫡孙，一时纸贵人争睹。
维莫之春作兹游，绝忆苏仙赋东武。
从今风月三千篇，要扫冰溪九万楮。
芰荷立水更重游，当戒行厨治尊俎。

作者简介：[明]字公绳，后以字行，更字宜孙，万历（一五七三－一六二o）时吴郡（今江苏苏州）人。作山水，溪山宛转，林木森郁，尝为蔡亏父写诘摩诗意图。写闺阁中人，亦有态。《画史会要、明画录》。